"ยูโอบี" คลอด กองRMFหุ้น เฮลท์แคร์โลก
บลจ.ยูโอบี คลอดกองทุน RMF ลงทุนธุรกิจสุขภาพทั่วโลก แนวโน้มเติบโตดี
10 ส.ค. 2558

บลจ.ยูโอบี คลอดกองทุน RMF ลงทุนธุรกิจสุขภาพทั่วโลก แนวโน้มเติบโตดี
น.ส.ณัชชา สุนทรธาราวงศ์ กรรมการผู้จัดการ สายพัฒนาธุรกิจ บริษัทหลักทรัพย์จัดการกองทุน (บลจ.) ยูโอบี (ประเทศไทย) เปิดเผยว่า บลจ.ยูโอบี เปิดเสนอขายกองทุนเปิด ยูไนเต็ด โกลบอล เฮลท์แคร์ ฟันด์ เพื่อการเลี้ยงชีพ (UHCRMF) ลงทุนในหุ้นกลุ่มธุรกิจบริการด้านสุขภาพทั่วโลก โดยเสนอขายครั้งแรกในวันที่ 10-21 ส.ค. 2558
“บลจ.ยูโอบี ยังคงมีมุมมองบวกต่อการลงทุนในหุ้นกลุ่มสุขภาพทั่วโลก ซึ่งสอดคล้องกับการลงทุนในระยะยาวสำหรับการวางแผนเพื่อเกษียณอายุ จึงนำเสนอกองทุนดังกล่าวในรูปแบบของกองทุนรวมเพื่อการเลี้ยงชีพ ตอบโจทย์นักลงทุนที่ต้องการวางแผนภาษีและเกษียณอายุ” น.ส.ณัชชา กล่าว
ทั้งนี้ กองทุนเปิด ยูโอบี สมาร์ท โกลบอล เฮลท์แคร์ ฟันด์ (UOBSHC) และกองทุนเปิด ยูไนเต็ด โกลบอล เฮลท์แคร์ ฟันด์ (UGH) ลงทุนในหุ้นสุขภาพทั่วโลก ซึ่งเปิดขายให้นักลงทุนตั้งแต่เดือน ก.ค.ปีที่ผ่านมา สร้างผลตอบแทนที่โดดเด่นเป็นที่พอใจ ณ วันที่ 30 มิ.ย. 2558 ผลตอบแทนย้อนหลังตั้งแต่จัดตั้งกองทุนที่ 26.27% และ 25.76% ตามลำดับ เมื่อเทียบกับเกณฑ์อ้างอิงที่ 20.39%
สำหรับกองทุน UHCRMF จะลงทุนผ่านกองทุนหลัก ยูไนเต็ด โกลบอล เฮลท์แคร์ ฟันด์ เช่นเดียวกับสองกองทุน บริหารจัดการโดย ยูโอบี แอสเสท แมเนจเมนต์ (สิงคโปร์) โดยได้มอบหมายให้เวลลิงตัน อินเตอร์เนชั่นแนล แมเนจเมนต์ คอมพานี ลิมิเต็ด เป็นผู้จัดการกองทุนย่อย ที่ผ่านมาบริหารผลตอบแทนกองทุนหลักได้สูงกว่าดัชนีอ้างอิงในเกือบทุกช่วงเวลาตั้งแต่ 1-10 ปี และได้รับรางวัลกองทุนยอดเยี่ยม 7 ปีซ้อน